แบงก์แห่ปล่อยกู้รายใหญ่1.2หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ใบโพธิ์คว้าบินไทย8พันล้าน กสิกรบัวหลวงลุยโรงไฟฟ้า
โพสต์ทูเดย์ — ธนาคารใหญ่ปล่อยกู้ลูกค้าชั้นดี การบินไทยโรงไฟฟ้ากลุ่มบี.กริม
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ เปิดเผยว่า ธนาคารชนะประมูลเงินกู้ที่ปล่อยให้กับบริษัท การบินไทย วงเงิน 8,000 ล้านบาท ระยะเวลา 7 ปี ซึ่งเป็นเงินกู้ก้อนใหม่ และเป็นส่วนหนึ่งของแผนการจัดโครงสร้างทางการเงิน ที่ต้องการปรับโครงสร้างเงินกู้ระยะสั้นมาเป็นระยะ ยาวมากขึ้น อีกส่วนจะนำไปซื้อเครื่องบิน โดยเงินกู้นี้จะบันทึกในงบธนาคารไตรมาส 3 
นายอาทิตย์ กล่าวว่า ก่อนหน้านี้ เมื่อต้นปี 2552 ธนาคารได้ปล่อยกู้ให้บริษัท การบินไทย วงเงิน 5,000 ล้านบาท ด้วยอัตราดอกเบี้ยคงที่ ซึ่งวงเงินกู้ดังกล่าวธนาคารได้ปรับเปลี่ยนสัญญาให้กับบริษัท การบินไทย ด้วย 
นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย กล่าวว่า ธนาคารไทยพาณิชย์เสนอเงื่อนไขเงินกู้ที่ดี และการบินไทยมีความเชื่อมั่นในความเชี่ยวชาญทางด้านการเงินของธนาคาร 
ด้านนายปรีดี ดาวฉาย รองกรรมการผู้จัดการ ธนาคารกสิกรไทย กล่าวว่า ธนาคารกสิกรไทย และธนาคารกรุงเทพ ร่วมกันสนับสนุนสินเชื่อ (Syndicated Loan Facility) แก่บริษัท อมตะ บี.กริม เพาเวอร์ 3 ซึ่งเป็นกลุ่มธุรกิจผลิตไฟฟ้าเพื่ออุตสาหกรรมรายใหญ่ในประเทศไทย ประมาณ 4,050 ล้านบาท แบ่งเป็นเงินกู้สกุลเงินบาทจำนวน 2,704 ล้านบาท และสกุลเงินเหรียญสหรัฐ 41.8 ล้านเหรียญสหรัฐ มีระยะเวลาการกู้สูงสุด 20 ปี ซึ่งเป็นระยะเวลาการกู้ที่ยาวที่สุดในการปล่อยกู้ผู้ผลิตไฟฟ้ารายเล็ก (SPP) ในประเทศไทย เพื่อนำไปดำเนินโครงการก่อสร้างโรงไฟฟ้าพลังงานความร้อนร่วมในการผลิตกระแสไฟฟ้าจำหน่ายให้แก่การไฟฟ้าฝ่ายผลิตแห่งประเทศไทย (กฝผ.) และโรงงานในนิคมอุตสาห กรรมอมตะนคร จ.ชลบุรี โดยมีธนาคารกสิกรไทยเป็น Mandated Lead Arranger และธนาคารกรุงเทพเป็น Lead Arranger 
ทั้งนี้ อุตสาหกรรมการผลิตไฟฟ้านับเป็นอุตสาหกรรมเป้าหมายในการปล่อยสินเชื่อโครงการของธนาคารกสิกรไทยในปีนี้ และมีเป้าหมายที่จะเป็นผู้นำในการให้คำปรึกษาและสนับสนุนด้านการเงินแก่โครงการผลิตไฟฟ้าในรูปแบบต่าง ๆ ของประเทศไทยและประเทศเพื่อนบ้าน เนื่องจากเห็นว่าอุตสาหกรรมพลังงานยังเติบโตอย่างมั่นคง นายฮาราลด์ ลิงค์ ประธานกลุ่มบริษัท บี.กริม กล่าวว่า วงเงินสินเชื่อที่บริษัทได้รับในครั้งนี้ บริษัทมีแผนการจะนำไปใช้เป็นเงินทุนในการสร้างโรงไฟฟ้าพลังงานความร้อนร่วม (Cogeneration) ด้วยกำลังการผลิตไฟฟ้า 132.5 เมกะวัตต์ (MW) โดยการใช้ก๊าซธรรมชาติเป็นเชื้อเพลิง โรงไฟฟ้าดังกล่าวตั้งอยู่ในนิคมอุตสาหกรรมอมตะนคร จ.ชลบุรี 
โดยมีเป้าหมายในการผลิต กระแสไฟฟ้าเพื่อจำหน่ายให้แก่ กฟผ. จำนวน 90 เมกะวัตต์ โดยมีสัญญาซื้อขายไฟฟ้าแบบ SPP ระยะยาว 25 ปี ส่วนพลังงานไฟฟ้าและไอน้ำส่วนที่เหลือจะจำหน่ายให้กับโรงงานอุตสาหกรรมภายในพื้นที่นิคมอุตสาหกรรมอมตะนคร โดยเริ่มซื้อขายไฟฟ้าตั้งแต่วันที่ 1 ก.ย. 2555